Die musiekvideo vertel die storie van ŉ liefdesteleurstelling. “Jy sien hoe die paartjie die klein oomblikke beleef, soos om saam tande te borsel, of om daardie eerste koppie koffie van die dag saam te geniet. Hierdie is die soort oomblikke wat ŉ mens dikwels as vanselfsprekend aanvaar, en die meeste mis as dit nie meer daar is nie. Die oomblikke word in die video gekontrasteer met die meisie wat nie meer daar is nie.”
Hy sê die voorkomingsmaatreëls vir die nuwe koronavirus (Covid-19) wat nou na ŉ tydperk van algehele afsondering verskerp is, het nie net sy loopbaan as onderwyser geraak nie, maar ook as sanger.
“Ek glo egter daar is steeds veel meer aan die lewe as Covid-19. Ons moet net nie nou ophou hoop en moed verloor nie. Dit is so maklik om in die tyd mismoedig te word met die vrees wat jy het vir die onbekende. Ek dink almal moet nou vashou aan hul geloof, en hoop in hulle harte behou, want dit is ons beste wapen om ons deur hierdie moeilike tye te dra.
“My ouers het my altyd geleer vrees kom nie van die Here af nie. Ek dink ŉ mens moet dit nou meer as ooit besef: Hy is die oorwinnaar en as jy hieraan vasklou, het jy reeds alles oorwin.”